text: Politiet efterlyser ejere af stjålne smykker
  11 august 2017 kl. 11.46
  Sydøstjyllands Politi har fundet en række smykker, som de formoder stammer fra indbrud – nu leder de efter ejerne.
  Opdatering: Ejeren er af de forsvundne smykker er fundet, læs mere her.
  Øreringe, halskæder, fingerringe med mere – Sydøstjyllands Politi har fundet flere smykker, som de regner med stammer fra indbrud.
  Smykkerne blev indleveret til en guldsmed i Horsens tilbage i maj i år. En person ønskede at sælge dem, men ekspedienten i butikken vurderede, at smykkerne med stor sandsynlighed ikke tilhørte vedkommende.
  Derefter blev politiet kontaktet.
  - Smykkerne stammer formentlig fra et indbrud begået i Horsens og omegn, men det kan også være i andre politikredse. Vi ved ikke, hvornår smykkerne er blevet stjålet, siger Jens Møller Pedersen, politikommissær i Efterforskningscenter Nord, Sydøstjyllands Politi, i en pressemeddelelse.
  Nu leder politiet efter ejerne af smykkerne, så de kan komme nærmere en opklaring af, hvem der står bag de formodede indbrud.
  Er det dine smykker, eller har du andre oplysninger, der kan hjælpe Sydøstjyllands Politi i sagen, så kan de kontaktes på 1-1-4.
  